‘ઓ.કે. હું તમને વિગતવાર કહું છુ. અમદાવાદમાં મેં જ્યાં રૂમ ભાડે રાખ્યો હતો, તેની બાજુમાં જ મોહિની ડાન્સ ક્લાસ ચલાવતી હતી. પહેલાં દિવસે મેં જયારે ગેલેરીની બારી ખોલી ત્યાં જ મારી આંખો સ્થિર થઇ ગઈ, નજર ચોંટી ગઈ ભગવાનનાં બેનમૂન સર્જન એવી એક બેહદ ખૂબસૂરત યુવતી પર. એ જેટલી સુંદર હતી એટલો જ સુંદર અને ગરિમાપૂર્ણ એનો ડાન્સ હતો. મેં તરત જ એનાં ડાન્સ ક્લાસમાં જવાનો નિર્ણય કરી લીધો. બીજા દિવસથી નિર્ણયનો અમલ પણ શરૂ થઈ ગયો. દરરોજ સાંજે બે કલાક. આ બે કલાક માટે હું દિવસના બાવીસ કલાક પસાર કરતો હતો. એ દરરોજ સવારે નવ વાગે આવતી અને પછી સાંજે જ ઘરે જતી. હું દરરોજ અલગ-અલગ બહાનાં દેખાડીને તેની નજીક રહેવાનો પ્રયત્ન કરતો. અને હા, એહસાસ એમનાં પણ આપણી બંનેની જેમ પ્રિય લેખક છે. એમની પણ બહુ ઈચ્છા છે એહસાસને મળવાની.